หนุนไทยแก้กม. ยึดทรัพย์ข้ามชาติ
ทั่วโลกหนุนไทยจัดระเบียบกฎหมายล้มละลายข้ามชาติ หวังยกระดับความเชื่อมั่นการลงทุน
25 มิ.ย. 2559

โพสต์ทูเดย์ - ทั่วโลกหนุนไทยจัดระเบียบกฎหมายล้มละลายข้ามชาติ หวังยกระดับความเชื่อมั่นการลงทุน
นายชาร์ลส์ ดี บูธ ผู้อำนวยการศูนย์กฎหมายเอเชียแปซิฟิก คณะนิติศาสตร์มหาวิทยาลัยฮาวาย กล่าวในการประชุมระหว่างประเทศว่าด้วยการล้มละลายข้ามชาติ ว่า การมีกฎหมายปกป้องนักลงทุนต่างประเทศจะทำให้นักลงทุนมีความเชื่อมั่นและสนใจเข้ามาลงทุน แต่กฎหมายล้มละลายที่ดีต้องกำหนดกฎเกณฑ์ที่ชัดเจน ถึงการเริ่มต้นของการล้มละลาย และให้ความสำคัญกับการฟื้นฟูกิจการลูกหนี้มากกว่าการให้ลูกหนี้ล้มละลาย การให้โอกาสลูกหนี้เข้าถึงแหล่งเงินทุนได้ แม้ลูกหนี้เข้าสู่กระบวนการล้มละลายแล้ว
ขณะเดียวกัน การแก้ไขกฎหมายเกี่ยวกับการล้มละลายข้ามชาติต้องคำนึงถึงบริบทอื่นๆ ด้วย เช่น เจ้าหน้าที่ที่เกี่ยวข้องกับกระบวนการล้มละลายต้องมีความรู้ความเข้าใจกฎหมายอย่างถูกต้อง กระบวนการบังคับคดีที่เป็นธรรมได้รับการยอมรับจากนานาประเทศ รวมทั้งกฎหมายอื่นๆ นั้นจะต้องเอื้ออำนวยต่อการบังคับคดีล้มละลายเพื่อให้การแก้ไขปัญหาทางการเงินประสบความสำเร็จได้ในระยะยาว เพื่อให้กฎหมายมีการบังคับใช้ในทางปฏิบัติ
นางฟรองซัวส์ อองดรีวซ์ สภาเจ้าพนักงานบังคับคดีโลก กล่าวว่า วิกฤตการเงินก่อให้เกิดปัญหามากมาย เช่นลูกหนี้ขอให้ศาลสั่งว่าตนเป็นบุคคลล้มละลายจำนวนมาก ปัญหาสภาพคล่องด้านการเงิน การไม่มีมาตรฐานในการบังคับคดีล้มละลาย ทำให้เกิดการขายทรัพย์สินของลูกหนี้โดยไม่จำเปน็ จึงควรสนับสนุนให้มีมาตรฐานการบังคับคดีล้มละลายข้ามชาติที่สอดคล้องกัน
ทั้งนี้ ตัวชี้วัดสำคัญของประสิทธิภาพกฎหมายล้มละลายคือ อัตราการได้รับชำระหนี้ของเจ้าหนี้ โดยธนาคารโลกให้ความสนใจมากถึงระยะเวลาที่ใช้ในคดีล้มละลายและเน้นย้ำถึงความสำคัญของกฎหมายที่เกี่ยวข้อง เช่น กฎหมายแพ่ง กฎหมายหลักประกันทางธุรกิจ เป็นต้น